คัด 11 หุ้น เทิร์นอะราวด์! Q1 จัดเต็มกำไรเกินพิกัด
คัดสุดยอดหุ้น เทิร์นอะราวด์! จัดเต็มผลงาน Q1/60 เกินคาด นำโดย BANPU, GSTEL , BLA , NOBLE , AJ
1 มิ.ย. 2560

“ข่าวหุ้นธุรกิจออนไลน์” ได้ทำการสำรวจผลประกอบการของบริษัทจดทะเบียน (บจ.) ในตลาดหลักทรัพย์แห่งประเทศไทย ทั้งตลาด SET และ mai งวดไตรมาส 1/60 สิ้นสุดวันที่ 31 มี.ค.60 โดยการสำรวจครั้งนี้ได้คัดเลือกเฉพาะบริษัทจดทะเบียนที่มีผลประกอบการพลิกกำไรเกิน 50 ล้านบาท จากช่วงเดียวกันของปีก่อนที่มีผลขาดทุนสุทธิ ซึ่งมีหุ้นที่เข้าเกณฑ์ทั้งหมด 31 บจ. ตามตารางประกอบ

*คลิกที่รูปภาพเพื่อขยายขนาดตาราง
อันดับที่ 1 บริษัท บ้านปู จำกัด (มหาชน) หรือ BANPU รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 1.43 พันล้านบาท หรือมีกำไรสุทธิ 0.289 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 183.76 ล้านบาท หรือขาดทุน 0.071 บาทต่อหุ้น
โดยผลการดำเนินงานในช่วงดังกล่าวที่พลิกมีกำไรเนื่องจากบริษัทมีรายได้จากการขายเพิ่มขึ้นตามราคาถ่านหินโลกที่ปรับตัวสูงขึ้น นอกจากนี้ยังมีรายได้จากการขายไฟฟ้าและไอน้ำเพิ่มขึ้นเช่นกัน
 
อันดับที่ 2 บริษัท จี สตีล จำกัด (มหาชน) หรือ GSTEL รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 1.24 พันล้านบาท หรือมีกำไรสุทธิ 0.18บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 34.49 ล้านบาท หรือขาดทุน 0.01 บาทต่อหุ้น
โดยผลการดำเนินงานในช่วงดังกล่าวมีกำไรลดลง เนื่องจากบริษัทมีรายได้จากการขายเพิ่มขึ้น สาเหตุหลักมาจากยอดการใช้เหล็กแผ่นรีดร้อนภายในประเทศเพิ่มขึ้น ทั้งนี้ยังมีค่าใช้จ่ายในการบริหารลดลง 112 ล้านบาท และค่าใช้จ่ายในการขายลดลง 122 ล้านบาทอีกด้วย
 
อันดับที่ 3 บริษัท กรุงเทพประกันชีวิต จำกัด (มหาชน) หรือ BLA รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 924.46 ล้านบาท หรือมีกำไรสุทธิ 0.54 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 6.88 พันล้านบาท หรือขาดทุน 4.04 บาทต่อหุ้น
โดยผลการดำเนินงานไตรมาสดังกล่าวพลิกมีกำไร เนื่องจากบริษัทมีรายได้จากการลงทุนเพิ่มขึ้น อีกทั้งมีค่าใช้จ่ายการรับประกันภัยลดลง
 
อันดับที่ 4 บริษัท โนเบิล ดีเวลลอปเมนท์ จำกัด (มหาชน) หรือ NOBLE รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 894.93 ล้านบาท หรือมีกำไรสุทธิ 1.96 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 137.90 ล้านบาท หรือขาดทุน 0.30 บาทต่อหุ้น
โดยผลการดำเนินงานในช่วงดังกล่าวมีกำไรเพิ่มขึ้น เนื่องจากรายได้จากการขาย และธุรกิจพัฒนาอสังหาริมทรัพย์เพิ่มขึ้น
 
อันดับที่ 5 บริษัท เอ.เจ.พลาสท์ จำกัด (มหาชน) หรือ AJ รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 101.40 ล้านบาท หรือมีกำไรสุทธิ 0.254 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 18.95 ล้านบาท หรือขาดทุน 0.047 บาทต่อหุ้น
โดยผลการดำเนินงานในช่วงดังกล่าวที่พลิกเป็นกำไรเนื่องจากบริษัทมียอดขายเพิ่มขึ้นจากการเพิ่มสายการผลิต ส่งผลให้กำลังการผลิตเพิ่มขึ้น ขณะที่ต้นทุนในการผลิตลดลง นอกจากนี้ยังมีกำไรจากอัตราแลกเปลี่ยนเพิ่มขึ้น
 
สำหรับบจ.ดังกล่าวข้างต้นมีผลประกอบการพลิกกำไร แม้จะเป็นช่วงที่เศรษฐกิจยังไม่ฟื้นตัวดีเท่าที่ควร ซึ่งมองว่าในไตรมาสถัดไปบริษัทก็จะสามารถทำกำไรได้ดีเช่นเดียวกัน เนื่องจากมีการคาดการณ์ว่าเศรษฐกิจจะเริ่มฟื้นตัวได้ในครึ่งปีหลัง อย่างไรก็ตามการเข้าลงทุนจะต้องพิจารณาจากค่า P/E และแผนการดำเนินงานในอนาคตร่วมด้วย
 
*ทั้งนี้ข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน